by Specialist Writer 22nd June 2018, 10:32 am 305 Views Comments Off on Agri SA is verlig dat inflasie verlangsaam
Next article NAMPO: Vitamech maak dit nog lekkerder vir boere Ontwikkeling sy visie | Netwerk24
Ontwikkeling sy visie
Deur Madli Grobbelaar 22 Januarie 2019 06:01
Hendré Kachelhoffer is van Januarie aan die stuur van die Afrikaanse Hoërskool Kroonstad. Foto: Verskaf
Die Afrikaanse Hoërskool Kroonstad (Rooiskool) spog ná bykans twee jaar met ’n nuwe skoolhoof.
Hendré Kachelhoffer (33) is van Januarie 2019 as die skoolhoof aangestel.
“Respek en dissipline in ’n skool is uiters belangrik. Hiermee hoop ek om ’n positiewe leeromgewing vir elke leerling te vestig,” sê hy.
Sy visie vir Rooiskool is om ’n omgewing te skep waarin leerlinge en onderwysers optimaal sal funksioneer in die vryheid van ’n Christelike waardesisteem, wat op dissipline, respek en integriteit gegrond is.
Hy hoop om ’n holistiese omgewing te skep waar leerlinge in alle aspekte van die skool soos akademie, sport, kultuur en sosiale ontwikkeling sal ontwikkel.
Rekeningkunde, besigheidstudies en ekonomiese bestuurswetenskap is sy vakgebied.
Kachelhoffer is in Bethlehem gebore en getoë.
Hy het daar grootgeword en aan die Hoërskool Voortrekker matrikuleer.
Sy onderwysgraad het hy aan die Noordwes-Universiteit in Potchefstroom verwerf.
In 2005 het hy sy onderwysloopbaan aan die Hoërskool Harrismith begin terwyl hy sy studies voltooi het.
Hy was vir 13 jaar by dié skool betrokke en is in 2015 tot die adjunkhoof bevorder.
In Harrismith was hy aktief by verskeie komitees betrokke.
Kachelhoffer was die koshuisvader en die hoof van sport, dissipline en akademie.
Hy het ook as die finansiële bestuurder van die skool se beheerliggaam gedien.
In sport was hy die eerste rugbyspan se afrigter waarvan die skool twee jaar die liga­wenners was. Hy was van 2006 tot 2014 die Oos-Vrystaatse o.19-rugbyafrigter en ’n Oos-Vrystaatse rugbykeurder van 2006 tot 2018.
Boonop was hy van 2009 tot 2018 ’n keurder van die Griffon-akademiespan en hy het ook die internasionale rugbyraad (IRB) se vlak twee-afrigtingskursus agter sy naam.
Kachelhoffer is ’n kranige krieketafrigter en het die eerste krieketspan afgerig en was in 2009 die Oos-Vrystaatse o.18-krieketafrigter en het van 2005 tot 2015 as keurder opgetree.
Gholf is een van sy persoonlike passies en hy het ’n voorliefde vir dié sport.
Weens dié passie het hy die eerste en tweede span van 2005 tot 2014 afgerig.
In 2012 en 2013 het as voorsitter van die Oos-Vrystaatse gholf-unie gedien.
Kachelhoffer is met Melize, ’n prokureur, getroud.
Die egpaar het ’n vierjarige dogtertjie, Lizrè. Sy is haar pa se oogappel, en die gesin sal hul nuutste toevoeging tot die gesin, Christiaan, in April verwelkom.
Respek en dissipline in ’n skool is uiters belangrik. Hiermee hoop ek om ’n positiewe leeromgewing vir elke leerling te vestig.